ผู้ว่า ธปท. เชื่อผลกระทบจากการที่เฟดอาจปรับขึ้นดอกเบี้ยมีผลในวงจำกัด
ผู้ว่า ธปท. มอง กนง. คงดอกเบี้ยเพราะไม่ต้องการเพิ่มปัจจัยความไม่แน่นอน-ดอกเบี้ยอยู่ในระดับที่ประคองศก.ได้ดี เชื่อผลกระทบจากการที่เฟดอาจปรับขึ้นดอกเบี้ยจะมีผลในวงจำกัด-ไม่น่าเป็นห่วงว่าจะมีปัญหาเรื่องเงินทุนไหลออก
17 ก.ย. 2558

นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) เปิดเผยว่า ในสภาวะปัจจุบันถือว่ายังมีปัจจัยไม่แน่นอนในตลาดการเงิน ดังนั้นการดำเนินนโยบายทางการเงินจะต้องคำนึงถึงความมีเสถียรภาพเป็นสำคัญ โดยเชื่อว่าเหตุที่ คณะกรรมการนโยบายการเงิน (กนง.) มีมติคงอัตราดอกเบี้ยนโยบายในรอบล่าสุด เพราะไม่ต้องการเพิ่มปัจจัยความไม่แน่นอนเข้าไปในตลาดการเงินมากขึ้น จึงทำให้คงดอกเบี้ยไว้ที่ 1.5% ตามเดิม
พร้อมกันนี้ยังเห็นว่าระดับของอัตราดอกเบี้ยนโยบายและอัตราแลกเปลี่ยนในปัจจุบันอยู่ในระดับที่สามารถประคองเศรษฐกิจไว้ได้ค่อนข้างดี ซึ่งโดยรวมแล้วถือว่าอัตราแลกเปลี่ยนของไทยเปลี่ยนแปลงไปในทิศทางที่สอดคล้องกับสกุลเงินในภูมิภาคและหากเทียบกับประเทศที่กำลังพัฒนาจะพบว่าการเปลี่ยนแปลงค่าเงินของไทยถือว่ามีเสถียรภาพค่อนข้างดีและมีความผันผวนน้อยกว่า
ส่วนความกังวลกรณีธนาคารหลางสหรัฐ (เฟด) จะปรับขึ้นอัตราดอกเบี้ยนั้น ผู้ว่าการ ธปท.เชื่อว่า ผลกระทบจากการที่เฟดปรับขึ้นดอกเบี้ยต่อไทยจะมีในวงจำกัด และไม่น่าเป็นห่วงว่าจะมีปัญหาเรื่องเงินทุนไหลออก เนื่องจากมองว่าในตลาดหุ้นเองนักลงทุนต่างประเทศที่เข้ามาลงทุนส่วนมากเป็นการลงทุนในระยะยาว  เพราะฉะนั้นจึงไม่ห่วงว่าจะมีการเคลื่อนย้ายเงินลงทุนในระยะสั้น ประกอบกับปัจจัยพื้นฐานของไทยอยู่ในระดับที่ดี